Norman slaan dalk kolhou vir LIV-reeksDeur Rudolph Lake Greg Norman. Foto: Steve Dykes/Getty Images/AFP. Het Greg Norman die Amerikaanse PGA-reeks en ander teenstanders van die omstrede LIV-gholfreeks uitoorlê? Dit kan dalk die geval wees in die Saoedi‑Arabies gefinansierde LIV-reeks se strewe om allerbelangrike wêreldranglyspunte vir sy spelers te bekom nadat die LIV-reeks dié week ’n ooreenkoms met die MENA-reeks gesluit het. Luidens The Telegraph het MENA gister die OWGR, die private maatskappy wat die wêreldranglys saamstel, ingelig dat vandeesweek se LIV-toernooi in Bangkok onder hul vaandel gespeel word en dat hulle duidelikheid wil hê oor die aantal ranglyspunte wat op die spel sal wees. Ranglyspunte word toegeken aan toernooie op grond van die sterkte van die veld, wat bepaal word deur die deelnemende spelers se posisies op die wêreldranglys. Norman was die laaste tyd in verskeie vurige bekgevegte met spelers en administrateurs van die spel betrokke oor die toekenning van wêreldranglyspunte en voer aan dat daar saamgespan word teen die LIV-reeks deurdat hul toernooie nie erkenning kry nie. Die direksie van OWGR sê egter die nuwe LIV-reeks het tot nou toe nie aan al die vereistes voldoen om vir ranglyspunte te kwalifiseer nie. ’n Groot struikelblok is dat die LIV-toernooie nie afsnymerke ná twee rondes het nie en ook beperkte velde van 48 spelers het. Dit neem skynbaar ook ’n tydperk van nagenoeg agttien maande voordat ’n gholfreeks amptelike erkenning kry. Die wêreldranglys is bitter belangrik vir spelers deurdat dit hul weg tot deelname aan die jaar se vier Major-toernooie verseker. ’n Plek onder die top-50 beteken ’n plek in die veld van al vier gholf se grotes. ’n Plek onder die wêreld se top-50 het ook verdere voordele soos toelating tot die wêreldkampioenskapreekstoernooie. Die LIV-reeks se topspelers sak weekliks terug op die wêreldranglys omdat hulle geen punte verdien nie. Dustin Johnson (van 13 na 23), Brooks Koepka (van 19 na 32), Louis Oosthuizen (van 20 na 34) en Bryson DeChambeau (van 29 na 48) se plekke onder die top-50 is in gedrang, terwyl Patrick Reed (van 38 na 54) reeds syne verloor het. MENA is sedert 2016 ’n lid van die OWGR en het jaarliks tussen agt en twaalf toernooie aangebied wat pryspotte van $75 000 (sowat R1,3 miljoen) behels het. Sjeik Maktoum van Dubai was die stigter van die reeks in 2011. Die wêreldwye Covid-inperking het egter die reeks op sy knieë gedwing en daar was geen toernooie van sy eie die laaste drie seisoene nie. Gister het die MENA-reeks van nêrens af weer die lig gesien en op sy webwerf word die LIV-toernooi in Bangkok as sy eie aangedui. Die prysgeld beloop $20 miljoen (sowat R360 miljoen) in vergelyking met die skamele $75 000 waarvoor daar in die verlede meegeding is. Die LIV-toernooi in Bangkok begin Vrydag, maar die OWGR het META nog nie geantwoord oor die status van die toernooi nie. Nadere besonderhede oor die presiese aard van LIV en MENA se ooreenkoms is nie bekend nie. MENA sal egter glo aanstaande jaar ’n volle program van toernooie aanbied, met die week se LIV-toernooi die eerste van die 2022‑’23-seisoen se vyftien toernooie wat skynbaar aangebied gaan word. Volgens The Telegraph staar regstappe die OWGR in die gesig indien hulle nie die Thaise LIV-toernooi as ’n MENA-toernooi erken nie. LIV is reeds in hofgedinge met die Amerikaanse PGA- en Europese reekse betrokke oor die skorsing van sy spelers. Die Europese saak word in Februarie aanstaande jaar aangehoor, terwyl die Amerikaanse regsgeding eers in Januarie 2024 voor die hof sal dien.